In nomine sancte et individue Trinitatis, in veritate deitatis adorande, venerande et tremende, sanctissimi Patris et Filii et Spiritus Sancti, amen. Anno Incarnationis ejusdem millesimo trecentesimo quadragesimo octavo, die martis in festo beatorum Symonis et Jude apostolorum, ego Johannes de Visarneyo, capellanus altaris Beate Marie, fundate in ecclesia Beati Lazari Eduensis, curatusque parochialis ecclesie Sancti Symphoriani de Marmaigne, per Dei gratiam sanus mente et corpore et in bona memoria existens, cogitans de suppremis, cupiens et affectans quamplurimum saluti anime mee providere, dum liquet, nesciens quid dies crastina sit michi paritura, cum nichil sit certius morte et nichil incertius hora mortis et quemlibet, velit nolit, ingredi opporteat portas ejus, ne, quod absit, decedam intestatus, ad laudem et honorem Domini nostri Jhesu Christi et beate Marie virginis gloriose, necnon et tocius celestis curie, de me rebusque meis et bonis michi a Deo collatis dispono et ordino et meum testamentum seu meam ultimam voluntatem in hiis scriptis facio, constituo et ordino in hunc modum. In primis et ante omnia, animam meam commendo altissimo Creatori qui eam proprio sanguine suo redemit. Item, volo et precipio quod ante omnia, debita mea persolvantur, iniquitates mee, facinora mea et clamores mei emendentur, pacificentur et sedentur per manus executorum meorum quos inferius nominabo. Item, remitto omnes injurias et rancores michi illatas a personis quibuscumque. Item, volo et ordino quod omnia sacramenta ecclesiastica michi distribuentur tanquam bono et fideli christiano. Item, volo et ordino quod in extrema unctione michi danda convocetur totum collegium ecclesie Eduensis et cuilibet canonico dicte ecclesie ibidem presenti do et lego duos solidos Turon. semel monete pro tempore currentis, et cuilibet sacerdoti dicte ecclesie duodecim denarios Turon. semel, ac cuilibet clerico dicti chori Eduensis sex denarios Turon. semel, monete predicte. Item, corporis mei sepulturam eligo in cimiterio beatorum Nazarii et Celsi, juxta sepulturam carissimi avunculi mei magistri Petri de Grignione. Item, volo et ordino quod die obitus mei legantur tresdecim psalteria pro remedio anime mee, et cuilibet legenti do et lego duodecim denarios Turon. semel. Item, volo et ordino quod dicta die obitus mei celebrentur triginta misse de deffunctis pro remedio anime mee et antecessorum meorum et cuilibet celebranti do et lego duodecim denarios Turon. semel. Item, volo et ordino quod dicta die obitus mei distribuentur sexaginta solidi Turon. semel inter canonicos et choriales ecclesie Eduensis pro vigiliis et missa de deffunctis dicta die in ipsa ecclesia celebranda, necnon pro pictancia obitus mei. Item, volo et ordino quod dicta die obitus mei convocentur congregationes Sanctorum Andochii, Johannis in burgo et Symphoriani Eduensis, et cuilibet congregationi do et lego quindecim solidos Turon. semel pro remedio anime mee et antecessorum meorum. Item, volo et ordino quod tricesima die obitus mei fiat unum anniversarium in ecclesia Eduensi pro remedio anime mee et benefactorum meorum, et propter hoc volo et ordino quod ipsa die distribuentur triginta solidi Turon. semel pro pictancia inter canonicos et choriales dicte ecclesie ut moris est. Item, volo et ordino quod tricesima die predicta obitus mei celebrentur tresdecim misse de deffunctis pro remedio anime mee et benefactorum meorum, et cuilibet celebranti do et lego duodecim denarios Turon. semel. Item, volo et ordino quod viginti quinque libre monete debitalis quos legavit dominus meus dominus Theobaldus, quondam decanus ecclesie Eduensis, pro anniversario suo, videlicet florenum de Florentia boni ponderis precio quinquaginta et septem solidorum Turon. reddentur et solventur dominis meis decano et capitulo Eduensi ad opus anniversarii dicti domini decani. Item, do et lego reverendo in Christo patri ac domino meo domino Eduensi episcopo viginti solidos Turon. semel. Item, do et lego domino archipresbitero de Blanzeyo quinque solidos Turon, semel. Item, do et lego fabrice ecclesie Sancti Nazarii Eduensis viginti solidos Turon. semel. Item, volo et ordino quod executores mei de executione testamenti mei seu ultime mee voluntatis faciant et ordinant prout et secundum quod eis et eorum singulis videbitur faciendum pro remedio anime mee et benefactorum meorum. In residuo vero omnium bonorum meorum immobilium, executione mea primitus completa, heredes meos facio, constituo et ordino fratres meos. Hujus autem testamenti mei seu ultime voluntatis mee executores meos facio, constituo et ordino venerabilem et discretum virum magistrum Johannem Boeti canonicum Eduensem, dominos Johannem Patoilleti similiter capellanum altaris beate Marie fundati in ecclesia Beati Lazari Eduensis, et Galtererum hostiarium dicte ecclesie Eduensis, presbiteros, etc., cuilibet executorum meorum do et lego quadraginta solidos Turon. semel, pro pena et labore quos sustinebunt et habebunt in hac mea ultima voluntate exequenda, etc. Datum et actum anno et die quibus supra, presentibus domino Johanne Saunieti, curato ecclesie de Auceyo, Hugone Camuseti clerico, Dyoniseto de Croseyo et pluribus aliis testibus ad hoc vocatis specialiter et rogatis.